સિંધી સમુદાયના ગુરુસમા ગુરુનાનક દેવજીની 547મી જન્મજયંતીની બુધવારે ધામધૂમથી ઉજવણી કરાશે. દરમિયાન સિંધી સમુદાયના વિવિધ મંડળો દ્વારા પ્રભાતફેરી, અખંડ પાઠ, લંગર સાહેબ સહિતનું આયોજન કરાયું છે. ઝુલેલાલ મંદિરોમાં દિવસભર વિવિધ કાર્યક્રમો બાદ સાંજે લંગર સાહેબ, પૂજા-અર્ચના સાથે જ જયંતીની ઉજવણી સમાપ્ત થશે. જ્યોતિષાચાર્ય ડો. મહેશ દશોરાએ જણાવ્યું હતું કે, ગુરુનાનક દેવજીનો જન્મ 15 એપ્રિલ 1469ના રોજ તલવંડી રાયભોય નામના સ્થળે થયો હતો. તલવંડી પાકિસ્તાનના લાહોર જિલ્લાથી 30 માઇલ દક્ષિણ-પશ્ચિમમાં આવ્યું છે. એમની જન્મકુંડળીમાં ઉચ્ચ રાશિનો સૂર્ય, ઉચ્ચ રાશિનો ચંદ્ર, ઉચ્ચ રાશિનો ગુરુ, ઉચ્ચ રાશિનો શુક્ર સંપૂર્ણ જગતને સમૃદ્ધ જીવન જીવવાનું સૂચવે છે.